KIRJALLINEN KYSYMYS E-0639/01 esittäjä(t): Theresa Villiers (PPE-DE) komissiolle. Oppikirjojen rahoitus.



Virallinen lehti nro 040 E , 14/02/2002 s. 0012 - 0013



KIRJALLINEN KYSYMYS E-0639/01 esittäjä(t): Theresa Villiers (PPE-DE) komissiolle (6. maaliskuuta 2001) Aihe: Oppikirjojen rahoitus 1. Pyydän komissiota vahvistamaan, onko seuraavien oppikirjojen rahoittamiseen käytetty EU:n varoja: - Our Arabic Language, tasot 3-5, osa 2 - Islamic Education, tasot 3-9 - Reader and Literary Texts, tasot 4-8 - Modern Arab History & Contemporary Problems - Palestinian National Education, taso 3 - Islamic Culture, tasot 5-8 - Geography of the Arab 2. Jos EU:n varoja on käytetty, mistä budjettikohdasta rahat kirjoja varten otettiin? 3. Voiko komissio ryhtyä toimiin sen varmistamiseksi, ettei EU-rahoitusta käytetä oppikirjoihin, joissa on juutalaisvihamielisiä kannanottoja? Tällaista kieltä esiintyy edellä luetelluissa oppikirjoissa, esimerkiksi: - Monissa tapauksissa juutalaiset toimivat viekkaasti ja petollisesti, mikä on heille ominaista, ja yllyttävät sotiin. Islamic education, taso 9, s. 78. - Mitä voimme tehdä pelastaaksemme Jerusalemin ja ajaaksemme varastelevan vihollisen pois? Reader and Literary Texts, taso 8, s. 99. - Tästä opin: uskon, että juutalaiset ovat profeettojen ja uskovaisten vihollisia. Islamic Education, taso 4, osa 1, s. 67. Christopher Pattenin komission puolesta antama vastaus (15. toukokuuta 2001) Komissio ei hyväksy sitä, että koulutusjärjestelmän kautta yritetään lisätä suvaitsemattomuutta tai heikentää Lähi-idän rauhaan pyrkivien osapuolten saavutuksia. Tässä yhteydessä on erityisen valitettavaa, että koululaiset voivat joutua alttiiksi suvaitsemattomuudelle ja keskinäisen ymmärryksen puutteelle, olipa kyse sitten mistä tahansa selkkauksen osapuolesta. Komissio on aina keskittänyt tukensa rauhan, suvaitsevaisuuden ja ihmisoikeuksien edistämiseen Lähi-idässä. Yhteisön ja palestiinalaishallinnon väliaikaisen assosiaatiosopimuksen 2 artiklassa todetaankin selvästi, että osapuolten yhteistyö perustuu kansanvallan periaatteiden ja perusluonteisten ihmisoikeuksien kunnioittamiseen, sellaisina kuin ne on vahvistettu ihmisoikeuksien yleismaailmallisessa julistuksessa, mikä ohjaa osapuolten sisä- ja ulkopolitiikkaa. Mikään komission rahoittamista palestiinalaishallintoa tukevista hankkeista ei ole liittynyt oppikirjojen tuotantoon tai jakeluun. Koulutusjärjestelmään suunnattu tuki on keskitetty pääasiassa perusrakenteisiin, koulujen ja kirjastojen tarvikkeisiin ja koulujen juoksevien menojen (palkat, ruokalat jne.) suoraan tukemiseen. Palestiinalaishallinto ei myöskään ole koskaan pyytänyt rahoitusta opetussuunnitelmia tai oppikirjoja varten. Aina kun tukihakemus jätetään komissiolle, arvioidaan, onko ehdotus kyseisellä politiikan alalla sovellettavien yhteisön strategian ja periaatteiden mukainen, ja tämän perusteella komissio päättää asianomaisen hankkeen rahoituksesta. Tämän lisäksi komissio osallistuu kaikilta osin Lähi-idän prosessiin yleisesti ja palestiinalaishallinnolle erityisesti suunnattujen avustushankkeiden ohjelmointityöhön, valmisteluun, täytäntöönpanoon ja seurantaan MEDA-asetusten nojalla muodostettujen mekanismien kautta.